Projecte d'Ordenació de la Forest C.U.P. 133 "Selva i Serra" d’Anàs

Estat Natural

2.6.4  Estat de conservació de la coberta vegetal i elements clau per a la         planificació
A continuació descriurem alguns aspectes clau que caldrà tenir en compte en la planificació per tal de satisfer els objectius de conservació de la biodiversitat. 

2.6.4.1- Hàbitats clau

Els hàbitats clau existents a l’àrea d’estudi es descriuen a la taula 1.2.5. Com hàbitats clau s’han considerat tant els Hàbitats d’Interès Comunitari identificats per la Directiva d’Hàbitats, com els hàbitats d’interès local identificats pel PCMBD, inclosos aquells seleccionats en el Criteri 1 de delimitació de Zones Prioritàries per Biodiversitat (Palau et al. 2002).
Taula I.2.5. Hàbitats clau de la Forest Selva i Serra (veure la cartografia al mapa 1.2.5).
	Hàbitat
	Interès
	P

	Pinedes de pi roig (Pinus sylvestris), acidòfiles i mesòfiles, dels obacs de l'estatge montà (i del submontà) dels Pirineus
	Local
	No

	Boscos mixts de carrasca (Quercus rotundifolia) i pins (Pinus spp.)                                   
	9340
	No

	Prats de dall de terra baixa i de la muntanya mitjana (Arrhenatherion)                                                                                                                                                                                        
	6510
	No

	Balegars (matollars de Genista balansae), silicícoles, d'indrets secs, sovint solells, de l'estatge montà
	Local
	No

	Conreus abandonats
	Local
	No

	Prats silicícoles i mesòfils  amb Agrostis capillaris, Festuca nigrescens, Anthoxanthum odoratum (gram d'olor),... dels estatges montà i subalpí dels Pirineus
	Local
	No

	Tarteres i pedrusques calcàries de l'alta muntany
	Local
	no

	Tots els bosquets de ribera
	Local
	no

	Matollars alpins i boreals                                                                                                                                                                                                                                    
	4060
	no


Notes: HIC: Hàbitat d’Interès Comunitari / P: Indica si l’HIC és prioritari o no (segons Directiva Hàbitats) / S: Superfície dins la forest indicada, en hectàrees / n.c.: No cartografiable.

Font: Cartografia d’Hàbitats de Catalunya (Institut Cartogràfic de Catalunya, web del departament de Medi Ambient i Habitatge)

2.6.4.2- Naturalitat i grau de maduresa

Per avaluar la naturalitat de l’àrea d’estudi, en l’inventari dels rodals de la forest, s’ha aplicat l’Índex de Maduresa Forestal proposat en el PCMBD. Els resultats d’aquesta avaluació es presenten al mapa 1.3.10. La taula I.2.6 sintetitza les dades resultants a nivell de rodal, amb les superfícies corresponents.

Foto I.2.15. Fusta morta en peu dintre d’avtosa, en un rodal de bosc madur
Taula I.2.6. Resultats de l’aplicació de l’Índex de Maduresa Forestal a la Forest 133.
	Rang IMF
	Núm. rodals

	0-40
	1

	41-80
	23

	81-120
	55

	121-140
	30

	141-160
	11

	>160
	7

	Total
	127


Figura I.2.2.Evolució del nombre de rodals per a cadascún dels IM.

Els rodals amb un índex molt alt (IMF > 160) s’haurien de deixar a evolució natural, ja que són molt escassos i una intervenció sobre les seves característiques podria comportar la pèrdua d’alguns dels seus trets definidors, que normalment tenen una gran rellevància en termes de biodiversitat (fongs, líquens, briòfits, invertebrats, etc.). No acostuma a passar el mateix pel que fa a la fauna vertebrada que habita en aquests rodals. Generalment, els boscos més vells no són els més diversos pel que fa a la comunitat de vertebrats que hi habita (Mariné i Dalmau 1997). Una possible explicació vindria donada pel fet que, en general, els boscos subalpins tenen una baixa heterogeneïtat estructural. Els boscos vells de pi negre acostumen a tenir una poca diversitat estructural i la regeneració es fa generalment per claps, en els pocs indrets on la llum hi pot entrar sense barreres importants. La presència de fusta morta, d’arbres ramuts vells i d’altres estructures afavoreix la presència d’espècies com el mussol pirinenc, el picot negre i el gall fer, tot i que el seu nombre és escàs i no sempre seleccionen els rodals més madurs. Un exemple n’és el mussol pirinenc (Mariné i Dalmau 2000), mentre d’altres espècies com el picot negre poden establir territoris molt amplis (sense la presència de conespecífics) en rodals molt madurs, eliminant la competència intra i interespecífica i reduint la diversitat específica. Per tant, la presència de qualsevol d’aquestes espècies bandera no justifica per se la classificació d’un rodal com a àrea d’interès a evolució natural, sinó més aviat com a àrea de gestió dirigida. Tanmateix, les característiques que fan que un bosc sigui considerat com a madur asseguren la presència de moltes espècies de microfauna i flora que sí poden ser un bon argument per incloure-les en la classificació de protecció més estricta.

En els rodals amb un índex alt (IMF 140 – 160) cal plantejar una gestió que no suposi l’alteració de les seves característiques estructurals, a banda que puntualment es proposi deixar-los també a evolució natural.

Val a dir que en el conjunt de rodals inclosos inicialment dins el quarter protector, s’han escollit una sèrie de sectors destinats a àrees AIEN i AGD, atesa la presència d’hàbitats o espècies sensibles als aprofitaments forestals. Aquests sectors es detallen més endavant, en el Pla de Conservació.

2.6.4.3- Flora: tàxons d’interès especial

No es disposa de cap catàleg florístic de la forest 133 del CUP, tot i que la existència dels boscos de roure petreae, entra sens dubte, dins del conjunt de flora singular i amenaçada, i per tant són factors limitadors per a la gestió forestal. No obstant, es recomana la realització d’inventaris florístics que puguin incrementar el grau de coneixement en aquest àmbit, i que permetin afinar determinats aspectes de la gestió forestal.

2.7    Prats de dall, pastures i conreus

Pràcticament tots els prats de dall i els conreus es troben en els enclavats i en les terres fèrtils del voltant del poble. Els prats comunals i rodals de pastura, són analitzats en el títol 2, en la part corresponent de l’inventari forestal.
2.8    Estat fitosanitari
· Danys per la neu i el vent
La majoria de danys causats per la neu i el vent són els arbres tombats, alguns d’ells arrencats completament de sotarrel. Si aquests arbres es troben en llocs accessibles, es trossejaran i es retiraran si es creu convenient. Sinó es deixaran per a la fauna. 

En aquesta forest, en les parts altes del cantó 11 n’hi ha molts, degut al vent, a la neu i a les pendents elevades.

· Morts per envelliment
Els arbres morts per envelliment són molt comuns en els boscos de pi negre, aquests es deixaran per a la fauna, sempre que siguin peus aïllats, sobretot per afavorir la població de Picot negre i de Mussol pirinenc.
· Atac per Ips
L’atac d’aquest coleòpter afecta als pins, pi roig i pi negre, en aquest cas. El símptoma són uns puntets de coloració groguenca a les acícules. Per quasi tota la forest hi ha arbres afectats però no en gran mesura. Ataquen normalment arbres debilitats o malalts poden provocar grans pèrdues en els boscos. 

2.9    Incendis
No es coneix cap incendi forestal durant aquests últims anys.
2.10   Fauna
2.10.1 Comunitat de vertebrats: descripció general

a) Peixos
A la forest Selva i Serra no hi ha peixos, ja que els cursos fluvials existents no són permanents, i el curs principal del riu queda fora dels seus límits.
b) Amfibis
Es troben en petits barrancs i altres indrets humits de la part baixa de la forests, tret de la granota roja, que pot arribar als estatges altitudinals superiors. La salamandra (Salamandra salamandra), el gripau comú (Bufo bufo), el tòtil (Alytes obstetricans) i la granota roja (Rana temporaria) són les espècies de presència segura dins l’àrea d’estudi, mentre que és probable (però no ha estat confirmada) la presència del tritó pirinenc (Euproctus asper).

c) Rèptils
A grans trets, els sectors d’exposició solella són més escaients per als requeriments dels rèptils que les obagues. Dels ofidis, l’escurçó pirinenc (Vipera aspis) és abundant a les zones ben assolellades amb vegetació arbustiva, i també freqüenta els boscos clars de pi negre amb neret. Cal esmentar també la serp verda i groga (Coluber viridiflavus), de presència confirmada a la forest, en sectors de prat de dall i boscos mixts. La presència d’altres espècies, com la serp verda (Malpolon monspessulanum), la serp d’aigua (Natrix maura), la serp d’Esculapi (Elaphe longissima) i les serps llises (Coronella sp.) és probable perquè l’hàbitat és adient, però no en tenim cap dada.

Dins la família Lacertidae es podria trobar el llangardaix ocel·lat (Timon lepidus), a les parts baixes i més assolellades de la forest, el llangardaix verd (Lacerta bilineata) i el vidriol (Anguis fragilis), presents probablement en indrets humits amb bona cobertura herbàcia i arbustiva, i la sargantana de paret (Podarcis muralis), freqüent en murs de pedra. És probable la presència de la sargantana ibèrica (Podarcis hispanicus), que es trobaria al límit de la seva àrea de distribució. Cal dir que en zones de bosc dens no hi ha gairebé cap espècie de rèptil.

d) Ocells
A continuació s’ofereix una descripció general de la comunitat ornítica de la forest Selva i Serra: 

L’ambient forestal que domina a l’estatge subalpí, com hem dit, és l’avetosa. Aquest biòtop pot diferenciar-se en avetoses tancades de gran densitat i avetoses obertes, amb arbres dispersos i amb presència d’estrats vegetals herbacis i arbustius. Les primeres presenten densitats totals d’uns 50,67 ocells / 10 ha, i s’hi troben les següents espècies dominants
: mallerenga petita (Parus ater), reietó (Regulus regulus), pit-roig (Erithacus rubecula), pinsà (Fringilla coelebs), bruel (Regulus ignicapillus), mallerenga emplomallada (Parus cristatus) i raspinell comú (Certhia brachydactyla). Les espècies considerades influents
 són el tudó (Columba palumbus), el picot garser gros (Dendrocopus major) i el picot negre, molt característic dels boscos madurs del Pirineu. A la part alta de les pinedes de pi negre, normalment per sobre dels 1.800 m, hi és present, de manera esporàdica o en petit nombre, el gall fer (Tetrao urogallus).

A la zona on les pinedes de pi negre són més obertes, les espècies dominants són la llucareta (Serinus citrinella), la piula dels arbres (Anthus trivialis), la cotxa fumada (Phoenicurus ochruros), la merla de pit blanc (Turdus torquatus), el pinsà (Fringilla coelebs), la mallerenga petita (Parus ater), el reietó (Regulus regulus) i el pardal de bardissa (Prunella modularis). Entre les espècies influents es citen la griva (Turdus viscivorus), el trencapinyes (Loxia curvirostra), el gaig (Garrulus glandarius) i la mallerenga emplomallada (Parus cristatus). 

En els sectors més frescos i humits de les pinedes subalpines s’hi poden afegir el tallarol de casquet (Sylvia atricapilla), el tallarol gros (Sylvia borin), el mosquiter comú (Phylloscopus collybita), el tord (Turdus philomelos), el raspinell pirinenc (Certhia familiaris) i el pinsà borroner (Pyrrula pyrrula). Un altre element força peculiar d’aquests sectors, sobretot en barranquets frescos amb caducifolis, és la becada (Scolopax rusticola), limícola forestal.

A les rouredes, carrascars i boscos caducifolis mixtes es poden trobar espècies com els tallarols (Sylvia sp.), la merla (Turdus merula), el cargolet, el pica-soques blau (Sitta europaea), el raspinell comú, el passerell (Carduelis cannabina), les mallerengues blava (Parus caeruleus) i carbonera (P. major), la perdiu roja (Alectoris rufa) i els mosquiters (Phylloscopus sp.), entre d’altres.

Als cursos fluvials temporals hi trobem la cuereta torrentera (Motacilla cinerea) i la cuereta blanca (M. alba) i, esporàdicament, la merla d’aigua (Cinclus cinclus).

Pel que fa als rapinyaires diürns, sobrevolen la forest (sense nidificar-hi) el voltor comú (Gyps fulvus), el trencalòs (Gypaetus barbatus), l’àguila daurada (Aquila chrysaetos) i el falcó pelegrí (Falco peregrinus). És probable la reproducció de l’àguila marcenca (Circaetus gallicus), l’àguila calçada (Hieraaetus pennatus, diverses observacions d’una parella), l’aligot (Buteo buteo), l’astor (Accipiter gentilis), l’esparver vulgar (Accipiter nisus) i el xoriguer comú (Falco tinnunculus). 

Dels rapinyaires nocturns es coneix la presència segura del gamarús (Strix aluco, freqüent) i del mussol pirinenc. La presència del mussol banyut (Asio otus) és probable, però no ha estat confirmada dins l’àrea d’estudi, mentre que la del xot (Otus scops) és segura a les parts més baixes de la forest. Un altre ocell nocturn amb presència probable a l’àrea d’estudi és l’enganyapastors (Caprimulgus europaeus).

En zones rocoses podem trobar la gralla de bec vermell (Phyrrhocorax pyrrhocorax), el corb (Corvus corax), la cornella (Corvus corone), el roquerol (Ptyonoprogne rupestris), si bé és poc probable que hi nidifiquin, mentre que la merla roquera (Monticola saxatilis) és de reproducció segura a la forest.

Foto I.2.16. Gallfer 




Foto I.2.17 Mussol pirinenc

e) Mamífers

Els micromamífers presents a l’àrea d’estudi són mal coneguts, atès que no s’han fet estudis específics basats en les captures en viu. Tanmateix, dels treballs de Gosàlbez (1987) i Raspall et al. (1995) fets en àrees similars podem suposar com molt probable la presència de les espècies següents: talp (Talpa europaea), musaranya menuda (Sorex minutus), musaranya cua-quadrada (Sorex araneus), musaranya vulgar (Crocidura russula), rata cellarda (Eliomys quercinus), esquirol (Sciurus vulgaris, presència segura), ratolí de bosc (Apodemus sylvaticus), talpó roig (Clethrionomys glareolus), talpó de tartera (Chionomys nivalis) i talpó muntanyenc (Microtus agrestis). Encara que poc probable, no podem descartar la presència d’algunes espècies més, cas del liró gris (Myoxus glis), rata talpera (Arvicola terrestris), talpó pirinenc (Microtus pyrenaicus) i talpó dels prats (Microtus arvalis). Les espècies lligades a cursos d’aigua permanents, com Galemys pyrenaicus, Neomys fodiens o Arvicola sapidus, deuen ser absent o molt escasses dins l’àrea d’estudi.

Pel que fa als lagomorfs, la llebre (Lepus europaeus) és abundant en la majoria dels ambients, sobretot en zones obertes de l’estatge subalpí. El conill (Oryctolagus cuniculus), en canvi, sembla ser molt escàs i, de fet, és probable que s’hagi extingit de la zona, on històricament devia haver ocupat els fons de vall i les zones cultivades amb influència mediterrània.

L’ordre dels carnívors està representat per espècies ubiqüistes que apareixen per tota l’àrea, com la guineu (Vulpes vulpes), la fagina (Martes foina), la geneta (Genetta genetta) i el teixó (Meles meles), així com per dues espècies més especialistes, la marta (Martes martes; presència segura) i el gat salvatge (Felis sylvestris; presència segura), que requereixen boscos extensos i tranquils. 

Els ungulats estan representats pel senglar (Sus scrofa), l’isard (Rupricapra pyrenaica) i el cabirol (Capreolus capreolus), tots tres molt abundants. L’isard no és tan abundant com els altres dos i es pot trobar a les parts altes del bosc i el cabirol a les zones forestals, que utilitza com a refugi i des d’on surt freqüentment per alimentar-se als prats.

Diferents espècies de ratapenades (ordre Chiroptera) són representades a l’àrea d’estudi, essent les espècies fitòfiles, ocupants de cavitats dels arbres, les de presència més probable (Benzal & De Paz 1991, Bertrand & Médard 2000): Myotis bechsteinii, Myotis daubentonii, Barbastella barbastellus, Eptesicus serotinus, Nyctalus noctula, Nyctalus leisleri, Plecotus austriacus, Plecotus auritus i Hypsugo savii. També podrien estar presents a la zona algunes espècies troglòfiles (habitants de coves i escletxes de roques), com Pipistrellus kuhlii o Tadarida teniotis, però la seva incidència en la planificació forestal seria mínima. Cal tenir present que no s’ha fet cap estudi específic sobre els quiròpters de l’àrea d’estudi, de manera que la llista anterior s’ha de prendre com merament orientativa.
2.10.2 Invertebrats

En general, la informació existent sobre els invertebrats és extraordinàriament escassa, la qual cosa fa difícil tant la confecció d’una descripció general de les comunitats presents a l’àrea d’estudi, com la seva posterior presa en consideració en la planificació forestal. Es recomana fomentar la recerca sobre aquest grup taxonòmic per tal d’incrementar el seu coneixement, sobretot en tot allò referent a la gestió forestal.

Foto I.2.18. Graellsia isabelae.

2.10.3 Espècies d’interès per a la conservació i aspectes a considerar en la planificació

La metodologia i els resultats d’aquest apartat, s’expliquen en l’annex 8, on es sota el títol d’Estudi de Biodiversitat.
2.11   Conservació de la natura
Les iniciatives de conservació de la natura que afecten la forest Selva i Serra són diverses, malgrat no tenir una incidència relativament alta quant a la seva implantació i/o efectivitat. La seva combinació, aplicant els criteris definits al PCMBD (Palau et al. 2002), permet considerar un percentatge elevat de territori, com a Forest amb un Alt Valor de Conservació (mapa 1.2.4), segons la definició continguda en l’Esborrany dels Estàndards Espanyols de Gestió Forestal per a la Certificació FSC. 

2.11.1- Iniciatives basades en la legislació vigent

Malgrat la forest 133 es troba envoltada de nombroses figures de protecció, resta afectada per ben poques. En aquest sentit, no figura inclosa dins la ZEPA de l’Alt Pallars, ni pel PEIN (tot i que és propera a l’EIN Capçaleres de Vallferrera i de la Noguera de Cardós), ni per la reserva nacional de Caça de l’Alt Pallars. Queda, això sí, com la major part de l’Alt Pirineu, dins de l’àmbit d’aplicació del Pla de Recuperació del Trencalòs a Catalunya. Finalment, cal destacar que recentment ha estat inclosa dins del nou Parc Natural de l’Alt Pirineu en la seva totalitat i, per tant, sotmesa a les directrius de gestió d’aquest espai.

2.11.2- Altres iniciatives de conservació

En el marc del Projecte LIFE “Pirineu viu” de l’ADF Mig Pallars, s’han dut a terme diverses iniciatives per a la conservació del patrimoni forestal singular de Llavorsí. L’any 1998 va finalitzar l’Inventari d’Àrees d’Interès a Evolució Natural del Mig Pallars, en el qual s’identifiquen 68 sectors de bosc productor prioritaris per a la conservació, ja sigui pel fet de contenir mostres representatives de bosc madur, o per incloure àrees vitals d’espècies amenaçades. Aquest inventari va ser la base per a la creació de 14 Reserves Forestals mitjançant patrocini privat, un dels components principals del Projecte “Pirineu viu la delimitació de les Reserves esmentades.

Una segona actuació del Projecte LIFE “Pirineu viu” va consistir en la catalogació d’arbres singulars, identificats segons criteris de dimensions, forma i/o interès ecològic (Palau 2002) en promou el seu apadrinament, consistent en que una persona o entitat paga a l’entitat municipal propietària un import a canvi de la no tala de l’arbre.

Una altra iniciativa que cal esmentar és l’inventari d’Àrees Importants per als Ocells (IBAs, sigles en anglès), elaborat per SEO/BirdLife (Viada 1998), ja esmentat en l’apartat 2.3.3. 

Foto I.2.19. Joves apadrinant un arbre.
2.11.3- Propostes de gestió genèriques per als rodals madurs, en les quals s’hagi d’intervenir

Els sectors forestals amb predomini d’avet, pi negre o pi roig (sobretot, atès que són els més afectats pels aprofitaments) sobre els quals s’hagin de fer aprofitaments hauran de seguir una sèrie de criteris que, en general, coincideixen amb els establerts dins del plec de Condicions inclòs en el PCMB del Mig Pallars. L’objectiu d’aquest plec de condicions no és posar límits estrictes als aprofitaments forestals, sinó intentar fer compatibles el rendiment econòmic de la forest amb la conservació dels valor naturals i paisatgístics més característics de la zona.

La proposta pels sectors productors on s’hagin de fer aprofitaments, consisteix en deixar un nombre de peus per hectàrea superior desprès de la tallada final. Durant les diverses etapes d’aclarida successiva, es va esponjant progressivament la massa per afavorir la regeneració, al mateix temps que se n’obté un profit, en forma de fusta de gran diàmetre i de qualitat. Durant aquest procés, es reserven sense tallar arbres situats a la perifèria del rodal, generalment propers a les pistes, que generaran fusta de qualitat i fàcil extracció en tallades futures. La situació perifèrica i propera a les pertorbacions derivades de la proximitat de les pistes dificulta l’aprofitament d’aquests arbres (els més madurs de cada rodal durant uns anys) per part de la fauna, com a substrat d’alimentació, refugi i reproducció. Per tant, resulta recomanable mantenir un cert nombre d’arbres madurs allunyats de la perifèria del rodal a aprofitar (5-10 per hectàrea), al marge dels arbres morts i dels deixats ja a la perifèria. El grau d’incidència d’aquests arbres sobre la regeneració es pot considerar menyspreable, tot i que el manteniment d’unes característiques estructurals adients per a la fauna forestal potencialment sensible als aprofitaments resta assegurat.

2.11.3.1- Vegetació lligada als cursos d’aigua i als barrancs

La vegetació de ribera i l’associada a barrancs o indrets propers a punts d’aigua s’haurà de mantenir intacta. En la majoria dels casos no es tracta de boscos de ribera, sinó que es tracta de taques de vegetació higrófila o afloraments d’espècies de planifolis oportunistes. En molts casos proporcionen estabilitat al terreny, a més de suposar ecotons de gran valor des del punt de vista de conservació de la biodiversitat. Alguns d’aquests sectors són susceptibles de millora, amb la repoblació amb peus de les espècies que li són pròpies.

2.11.3.2-Sectors amb vegetació arbustiva
Les concentracions d’arbustos i de peus aïllats d’arbres productors de fruits carnosos són molt puntuals en l’àmbit d’aplicació del present POF.  Aquests sectors s’haurien de mantenir intactes, evitant-hi circulació de maquinària forestal en qualsevol període de l’any. De tota manera, és recomanable que els ramats pasturin per aquestes zones, sempre i quan ho facin en un nombre no excessiu.

2.11.3.3- Pastures

El manteniment de les pastures comporta la utilització d’un dels recursos més interessants de les forests per al seu aprofitament per part del bestiar, a banda d’assegurar el manteniment dels índexs de biodiversitat globals pel conjunt de la forest, a causa de les espècies de vertebrats estrictament lligades a aquests ambients i a les nombroses espècies que els freqüenten ocasionalment. Les àrees ecotonals que acostumen a delimitar i separar aquests ambients dels ambients forestals arbrats acostumen a presentar un mosaic de pastura-vegetació arbustiva-bosc esclarissat, en molts casos formes degradades dels boscos autòctons, tot i que en ocasions presenten peus arbrats de certa entitat, amb abundància de nius de picots (picot verd i picot garser, fonamentalment). Aquests ambients humanitzats presenten índexs de biodiversitat acceptables i la conservació de les pastures i dels camps abandonats hauria d’ésser una altra de les línies de gestió dirigides a la conservació i millora de la biodiversitat dins de l’àmbit d’aplicació del present POF.

La disminució de la coberta del sòl en les pastures subalpines de les zones culminals de la forest amb respecte a les cotes inferiors, fa que la proliferació de la circulació motoritzada fora de les pistes pugui esdevenir una amenaça seriosa per aquests ambients, a nivell paisatgístic, edàfic i de persistència de la coberta vegetal. Per tant, resulta recomanable restringir l’accès a les pastures als vehicles motoritzats, exceptuant-ne l’ús ramader i cinegètic, a banda de les activitats directament relacionades amb la gestió.

En alguns sectors propers a l’estatge basal de la forest, els prats han deixat de tenir un aprofitament per part del bestiar i han estat progressivament colonitzats per espècies de port arbori (planifolis, sobretot) i per vegetació arbustiva. Aquests sectors mostren bons índexs de biodiversitat, motiu pel qual se’n recomana la no gestió. En els sectors més propers a les riberes amb pèrdua d’activitat ramadera, els prats actuen com a zones tampó de les riberes i refugis de fauna. Alguns d’aquests sectors es podrien emprar per fer-hi repoblacions amb espècies de ribera.

Finalment, es recomana respectar tots els arbres vells, vius o morts, presents als límits de les pastures, com a punts de refugi i alimentació de nombroses espècies pròpies d’aquests ambients. En aquest sentit, val la pena destacar la importància de les bordes i cortals en bon estat o abandonats com a àrees-refugi per a la fauna, sobretot aquelles que presenten murs de pedra o teules.

2.11.3.4- Punts d’aigua
De la mateixa manera que en els apartats anteriors, els aprofitaments dins de l’àmbit d’aplicació del POF hauran d’ésser especialment escrupolosos en el que fa referència al respecte dels cursos d’aigua i, sobretot, dels tolls o basses temporals (o permanents), sigui quina sigui la seva superfície. Es tracta, generalment, de punts de reproducció d’amfibis (especialment de granota roja) que, per la seva poca mobilitat i extrema dependència dels recursos hídrics, es converteixen en espècies extremadament sensibles a les alteracions del seu hàbitat per efectes mecànics derivats de l’acció de la maquinària que pot intervenir en els aprofitaments forestals. 

En aquest sentit, val la pena destacar els tolls  i punts d’aigua temporals que es fan enmig de les pistes forestals durant la primavera, que són punts de reproducció de la granota roja i altres espècies. El trànsit rodat per aquestes pistes provoca la mort de nombrosos adults i la pèrdua de moltes postes. Un sistema per evitar aquestes baixes seria la de refer o construir de nou cunetes en punts on l’aigua pugui quedar estancada, aprofitant el repàs de pistes o la nova construcció de vials per a la gestió de la forest.
2.12- Elements singulars de l’estat natural (patrimoni natural)

Durant els treballs d’inventari forestal, s’han recullit tot un seguit d’elements naturals que han semblat singulars per algun fet concret i que han sigut georeferenciats i dels quals s’han pres algunes dades. Aquests elements, són força interesant per a la interpretació forestal i del paisatge. Seria interesant incloure-los a les rutes de turisme rural que visiten la forest, així com en el cas dels arbres, declarar-los d’interés local pel municipi. A continuació es presenta una fitxa per cadascún dels elements trobats. 

Aquest inventari es complementa amb l’inventari d’elements singulars de l’estat socioeconòmic, que es presenta en l’estat corresponen.

Finalment, aquest inventari no pretén mostrar tots els elements singulars de la forest, tan sol els que s’han trobat i han semblat interesants. Per tant, de segur que hi ha que no estan en aquest inventari. 

Tots aquests elements singulars apareixen al mapa 1.4.1 juntament amb l’inventari de camins.

2.12.1- Arbres
	Topònim: Avets d’Arides
	1

	
[image: image6]
	Sp: Abies alba

Dimensions: Aproximadament fa 60 cm de diàmetre.

Interés: Es tracta d’un grup de dos avets què estan a la banda de dalt del camí que va al pla d’Arides des de la pista forestal. El primer és un avet tombat, la qual cosa aporta més singularitat a l’element, mentre que el segon (foto) és un avet gros què està relativament aprop del primer. És més singular el primer, 

Seria molt interesant  declarar, el primer arbre d’interés local, ja que és un avet prou extrany per les seves formes i dimensions.

Estat: Molt bó. És molt ramut, però s’hi veu fort i sa.


	Topònim: Pi gros
	2

	Sp: Pinus silvestris

Dimensions: Aproximadament fa 70 cm de diàmetre i 19 metres d’altura. 

Interés: És un pi situat en la part mitja de la forest, que pot ser visitat per l’itinerari que recorrerà la forest, ja que a prop passen troxes i no és gaire complicat desviar-se per visitar-lo.

Estat: Molt bó, està en bon estat.



	Topònim: Avet de la Font
	3

	Sp: Abies alba

Dimensions: Aproximadament fa 70 cm de diàmetre.

Interés: Està situat en la pista forestal que puja al capdamunt de la forest, just passat el cartell de fusta que indica el límit de la forest.  És un avet què està catalogat i inventariat, en el catàleg d’arbres singulars del projecte LIFE Pirineu Viu, però no va arribar a ser apadrinat. Seria molt interesant  declarar-lo arbre d’interés local, ja que és un avet prou extrany per les seves formes i dimensions.

Estat: Molt bó, s’hi veu fort i sa.

A la foto, es pot veure la xapa d’identificació de l’avet de la font, que marca el número que té al catàleg d’arbres singulars


	Topònim: Roureda de la Solana
	4

	Sp: Quercus petreae

Dimensions: És un bosc gran de roure de fulla grosa, què està partit en tres grups. La roureda de més altitiud és la més interessant.

Interés: Ja s’ha comentat que és un hàbitat especial i amenaçat que cal conservar i protegir

Estat: Molt bó. És molt frondós i espectacular a la primavera. 


	Topònim: Pi roig del Serrat de la Mata
	5

	Sp: Pi roig
Dimensions: És un pi de més de 70 cm de diàmetre què presenta a més a més la singularitat de ser molt brancut. 
Interés: És fàcil de visitar perquè està a prop del camí del Serrat.
Estat: Tot i ser brancut, està sa, i no compta amb branques seques. 




	Topònim: Roure gros de l’Ombria de la Roureda
	6

	Sp: Quercus petraea

Dimensions: És un roure de gran diàmetre, i dimensions inabarcables. Sens dubte, dels més grans que s’han vist al PNAP.  

Interés: Seria interesant declarar-lo arbre d’interés local.

Estat: Tot i ser brancut, està sa, i no compta amb branques seques. 

2.12.2 - Elements paisatgístics i geològics

Es tracta de llocs on el paisatge és força interessant per aportar a l’ecoturista una visió clara d’algun caràcter paisagístic que li aporte coneixement del medi. 

Els espais de gran interés paisagístic són:

Concretant en aquests espais, s’han determinat diferents punts on aquests elements estan fortament representats, són els miradors paisatgístics.

Són els llocs de la forest on més visibilitat sobre el territori es pot trobar. Són punts que tenen un gran interés pel posterior disseny dels itineraris, degut a que en aquests llocs, és recomendable crear punts de descans, amb planells d’interpretació del paisatge, indicant els topònims dels cims, dels pobles, de les valls, els rius i les bordes que des d’allí s’hi veuen. Són punts que poden determinar el pas o no d’un dels itineraris. 

A continuació determinen cadascú dels punts que el treball de camp ha determinat com a miradors potencials del paisatge.

	Topònim: Mirador del Pla d’Arides
	7

	Sp: Mirador Pla d’Arides. 

Estat: És un magnífic punt d’observació, des d’allí, es pot veure el Parc Nacional d’Aiguestortes, la Vall d’Espot, i la Vall d’Esterri d’Aneu, així com una perfecta observació de tot el Parc Natural de l’Alt Pirineu

	[image: image13.jpg]


                  [image: image14.jpg]





	Topònim: Panoràmica des de la Carena de Selva i Serra
	8

	Interés: Des de la carena que hi ha al capdamunt de la forest, s’alcança a contemplar una magnífica panràmica de tota la Vall d’Estaon (foto baix) així com del bosc d’Anàs (foto esquerra). 

Si la passejada s’allarga reseguint aquesta carena, es pot contemplar perfectament Lo Cuco i el punt de guaita de la guerra civil que en aquell cim es conserva.

� S’entén per espècie dominant aquella que representa més del 5% dels individus de la comunitat.


� Les espècies influents representen el 2-5% de la comunitat.

